Plantât denant da la puarte dal cjasâl, al slungje i braçs secs viers il cîl a saludâ il gnûf dì.
Al è un vecjo cu la scusse dure, temperade a ogni stagjon: cuet dal soreli di Istât e brusât dal glaç di Invier, a ‘nd à viodudis tantis te sô vite; al à simpri dât dut, cence mai pleâ la schene.
Nol à nuie di ce pintîsi e nuie plui di ufrî se no la sô vecjaie.
Al è vieli, ma salvadi; da la criniere di un timp i je restât in cime dome un grum ingrispignît.
Un sghirat inceât dal lusôr, tal vignî fûr da la tane a dismatîsi lis çatis, al varès podût rimpinâsi sù convint di dâi dentri cu la ultime cocule.
Il sgrisul di une bave lu discjol dai pinsîrs.
– Cjale là jù – i cisiche, ingrampantlu tes sôs spiris – ju viodistu i nûi che a puartin nêf? A stan rivant.
Ch’a vegnin, o soi pront; no viôt la ore di gjoldi il fof tai pîts e di cucâ i lamps dal fûc a sclopetâ tal fogolâr. Se dome… se dome o rivàs a liberâmi di chest lambic che mi ponte a mieze vie, mi sintarès gaiarin tant che un fantat.
Puar vecjo cocolâr; nol pues savê che il paroncin i à impirât un toc di cjarte, sbregade di presse plui che taiade, cun sore scrit “Cjasâl in vendite” e cun dôs pineladis rossis in crôs i à segnât la sentence:“Arbul di butâ jù”.
Po, al è partît cu la Jeep.
di Maghe Olstrele
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn